
На основу члана 57. Правилника о ближем уређивању поступка набавки у Агенцији за осигурање депозита (О.бр.ПС-546/20, О.бр.ПС-1004/23 и О.бр.ПС-1215/24), који се односи на набавке на које се Закон о јавним набавкама не примењује, дана 6.8.2026. године


АГЕНЦИЈА ЗА ОСИГУРАЊЕ ДЕПОЗИТА
објављује

ПОЗИВ ЗА ДОСТАВЉАЊЕ ПОНУДА
у поступку набавке услуга аудио-визуелне продукције



ПОДАЦИ О НАРУЧИОЦУ

Наручилац: Агенција за осигурање депозита 
Адреса: Београд, Кнез Михаилова бр. 2. 
Матични број: 17606786
ПИБ: 104001240 
Интернет страница: www.aod.rs 


ПРЕДМЕТ НАБАВКЕ

Агенција за осигурање депозита (у даљем тексту: Наручилац) има потребу за ангажовањем пружаоца услугe аудио-визуелне продукције ради израде и монтаже видео-записа, промотивних и едукативних филмова, као и израде и обраде фотографија. 

ТЕХНИЧКЕ КАРАКТЕРИСТИКЕ (СПЕЦИФИКАЦИЈЕ) И ОПИС НАБАВКЕ

1. Промотивни видео

Спецификација услуге: реализација краћег промо-видеа у трајању од највише 3 минута, према сценарију који доставља Наручилац. Снимање се реализује током дана, уз ангажовање сниматеља, тонца, гафера и расвете, као и шминкера, на 2-3 локације, у ентеријеру и екстеријеру, без професионалних глумаца. У постпродукцији се уносе једноставније 2Д анимације и прелази с текстом или сликама, корекција боја, као и титлови на енглеском и српском, које доставља Наручилац.

Рок за достављање готовог филма Наручиоцу је 15 дана од завршетка снимања.


2. Едукативни видео

Спецификација услуге: снимање и монтажа видеа у трајању од 20 до 30 минута, у ентеријеру, без професионалних глумаца. За снимање је неопходно обезбедити расвету, опрему за снимање звука, тонца и телепромптер. У монтажи је потребно направити прелазе са слајдовима, сликама или текстом које доставља Наручилац.

Рок за достављање готовог филма Наручиоцу је 15 дана од завршетка снимања.

3. Снимање скупова

Спецификација услуге: снимање и монтажа снимка конференције или стручног скупа у трајању до два сата. Снимање се обавља с две камере (тотал и кадрови говорника). У монтажи је потребно унети неколико титлова за називе панела, имена говорника, као и одговарајуће слајдове с презентација. Све податке потребне за титловање, као и слајдове доставља Наручилац. 

Рок за достављање монтираног снимка Наручиоцу је 10 дана од завршетка снимања.

4. Фотографисање
 
Спецификација услуга:

1 – фотографисање учесника скупа у укупном трајању од највише 2 сата. Очекује се продукција око 200 фотографија, које се Наручиоцу достављају наредног дана необрађене, у дигиталном формату. На захтев Наручиоца, Извршилац је дужан да обради и Наручиоцу достави до 50 изабраних фотографија у резолуцији не мањој од 300 dpi, 3.000 пиксела - дужа страна. Обрада подразумева основно ретуширање, корекцију боја, уклањање ефекта „црвених очију“ и слично. Рок за достављање обрађених фотографија Наручиоцу је 10 дана од достављања обавештења о избору фотографија за обраду.

2 – израда портрета – фотографисање до 35 запослених (по три верзије за сваког запосленог) у ентеријеру, уз професионалну обраду свих фотографија. За потребе фотографисања неопходно је обезбедити расвету и шминкера. Обрађене фотографије достављају се Наручиоцу у року од највише 5 дана, у резолуцији не мањој од 300 dpi, 3.000 пиксела - дужа страна.


УСЛОВИ ЗА УЧЕШЋЕ У ПОСТУПКУ НАБАВКЕ

Потребно је да понуђач:
· буде правно лице или предузетник регистрован за послове аудио-визуелне продукције (утврђује се увидом у јавни регистар пословних субјеката);
· располаже одговарајућом опремом – најмање две дигиталне камере и професионалним дигиталним фото-апаратом;
· располаже оригиналним софтвером за монтажу и обраду фотографија.
У случају прихватања понуде од стране Агенције, уговор би био закључен на период од годину дана од дана потписивања обе уговорне стране. Наручилац ће у току трајања уговора наручивати услуге по потреби, уз обавезу да Пружаоцу услуга достави обавештење о планираној активности најмање 15 дана пре почетка посла. 


БУЏЕТ ЗА ПРУЖАЊЕ УСЛУГА

Максимални износ средстава намењен за плаћање услуге на годишњем нивоу износи 600.000 динара без ПДВ-а, односно 720.000 динара с ПДВ-ом.


НАЧИН ПОДНОШЕЊА ПОНУДЕ

Понуђач подноси понуду на Обрасцу понуде који се налази у Прилогу 1 овог позива. Понуда мора бити потписана од стране овлашћеног лица понуђача.

Понуђач понуду подноси мејлом на следеће адресе:
jelena.petrovic@aod.rs
vesna.petrovic@aod.rs 

Уз понуду, Понуђач је дужан да достави:
·  доказ о регистрацији у АПР-у, 
·  доказ о поседовању лиценце за софтвер за обраду видеа и фотографија.

РОК ЗА ДОСТАВЉАЊЕ ПОНУДЕ	

Понуда се сматра благовременом уколико је примљена од стране Наручиоца до среде, 12. августа 2026. године, до 12:00 часова.

Понуда коју наручилац није примио у року одређеном за подношење понуда, односно која је примљена по истеку дана и сата до којег се могу понуде подносити, сматраће се неблаговременом.

У року за подношење понуде понуђач може да измени, допуни или опозове своју понуду на начин који је одређен за подношење понуде. Понуђач је дужан да јасно назначи који део понуде мења односно која документа накнадно доставља. 

ВАЖНОСТ ПОНУДЕ

Понуда мора да важи најмање 60 дана од дана отварања понуде. У случају да понуђач наведе краћи рок вaжења понуде, понуда ће бити одбијена као неприхватљива. Наручилац може затражити од понуђача продужење рока важења понуде. Понуђач који прихвати захтев за продужење рока важења понуде не може мењати понуду.

ЦЕНА И НАЧИН ПЛАЋАЊА

Понуђач исказује цену у динарима, са и без пореза на додату вредност, са урачунатим свим трошковима које понуђач има у реализацији предметне набавке. Понуђач не доставља важећи комерцијални ценовник. Цена је фиксна и не може се мењати за време трајања уговора. 

Понуђач ће наручиоцу испоставити рачун по извршеној услузи односно након предаје коначног извештаја при чему ће понуђач понудити рок за плаћање. Рок плаћања не може бити краћи од 10 дана, нити дужи од 45 дана од датума достављања рачуна. Плаћање се врши уплатом на рачун понуђача.

Понуђачу није дозвољено да захтева аванс.


КРИТЕРИЈУМ ЗА ДОДЕЛУ УГОВОРА

Одлука ће бити донета применом критеријума најниже понуђене укупне цене.

Уколико две или више понуда имају исту најнижу понуђену цену, као најповољнија биће изабрана понуда оног понуђача који је понудио дужи рок плаћања.

МОДЕЛ УГОВОРА

У оквиру позива наручилац доставља и Модел уговора који представља садржину уговора који ће бити закључен са понуђачем којем је додељен уговор. Понуђач је дужан да потпише Модел уговора и исти достави уз понуду, чиме потврђује да је упознат са садржином уговора и да исти прихвата.

ДОДАТНА ПОЈАШЊЕЊА У ВЕЗИ СА ПРИПРЕМОМ ПОНУДЕ

Додатна појашњења и информације у вези са припремом понуде понуђачи могу тражити путем поште или електронске поште. 


	Лице за контакт:

Јелена Петровић

	
	


	jelena.petrovic@aod.rs
011/2075-106
	
	







ПРИЛОГ 1 - ОБРАЗАЦ ПОНУДЕ


1) ОПШТИ ПОДАЦИ О ПОНУЂАЧУ


	Назив понуђача:

	


	Адреса понуђача:

	


	Матични број понуђача:
	


	Порески идентификациони број понуђача (ПИБ):
	

	Име особе за контакт:
	


	Електронска адреса понуђача (e-mail):

	

	Телефон:
	


	Број рачуна понуђача и назив банке:

	


	Лице овлашћено за потписивање уговора
	
















      2) ПОНУДА
у динарима

	НАБАВКА 
услуга аудио-визуелне продукције

	1. Снимања и монтажа промо-видеа
	Цена без ПДВ-а
	Цена с ПДВ-ом

	
	
	

	2. Снимање и монтажа едукативног видеа 
	
	

	3. Снимање и монтажа скупа (1 сат)
	
	

	4. Фотографисање (навести јединичну цену - по фотографији)
- са скупа 
- портрет
	
	

	Укупна цена услуга (збир наведених цена услуга од 1 до 4).
	
	

	Рок и начин плаћања
	

	
Рок важења понуде (минимум 60 дана)

	

	
Место и начин испоруке

	




Место:_____________                                                                                                Понуђач:

Датум:_____________                                                                                  _____________________ 






ПРИЛОГ 2


МОДЕЛ УГОВОРА


	Наручилац:
	Агенција за осигурање депозита, Београд, ул. Кнез Михаилова бр. 2, ПИБ 104001240, матични број 17606786, коју заступа вршилац функције директора др Љубица Пантелић


	Извршилац:	
	________________________, адреса: ___________________, ПИБ _______________, матични број __________________, кога заступа _______________

	
	


Уговорне стране сагласно констатују:
· да је Наручилац објавио позив за достављање понуде у поступку набавке услуга аудио-визуелне продукције, дана 6.8.2026. године;
· да је Извршилац доставио благовремену и потпуну понуду бр. ______ дана _______2026. године, која у потпуности одговара условима из техничке спецификације из позива, налази се у прилогу уговора и чини његов саставни део;
· да је дана ___.8.2026. године, донета Одлука којом је понуда Извршиоца проглашена најповољнијом.


Члан 1.

Предмет овог уговора је набавка услуга аудио-визуелне продукције, које се спроводи у свему према техничкој спецификацији из позива и понуди Извршиоца бр. _________ од дана _________2026. године. 

Члан 2.

Уговорена цена за предмет уговора из члана 1. Уговора износи ______________ динара  без ПДВ-а, односно _________________ динара са обрачунатим ПДВ-ом.

Цена за предметне услуге дата је у понуди Извршиоца бр. _______ од ______.2026. године, која чини саставни део овог уговора.

Члан 3.

Процењена вредност предметне набавке износи 600.000 динара без ПДВ-а, односно 720.000 динара са ПДВ-ом.

Плаћање ће се вршити до нивоа средстава обезбеђених финансијским планом Наручиоца за 2026. годину за ове намене.




Члан 4.

Извршилац је дужан да врши услуге према условима из конкурсне документације и у складу са захтевима Наручиоца, као и да за извршење предметне услуге ангажује свој кадровски и технички капацитет који у датим околностима неопходан за обављање послова.

Извршилац је дужан да буде доступан за консултације у вези с израдом видеа и фотографија, као и да поседује одговарајућу техничку опрему која омогућава реализацију услуга.

Уговорне стране су сагласне да ће заједно утврђивати радње, мере, поступке и рокове везане за реализацију сваке појединачне активности, а у складу са потребама Наручиоца.

Члан  5.

Уговорне стране су сагласне да се о спровођењу уговора старају њихови представници, и то:
· Јелена Петровић, у име Наручиоца,
· __________________________, у име Извршиоца.

Члан 6.

Извршилац се обавезује да предметне услуге врши стручно и квалитетно. У случају да извршене услуге немају тражене квалитативне карактеристике, односно имају недостатаке у погледу квалитета, то ће се записнички констатовати од стране овлашћеног представника Наручиоца.

Члан 7.

Сви материјали, видео и аудио записи, документација, кореспонденција и слично које Наручилац достави Извршиоцу сматрају се поверљивим и Наручилац је дужан да о томе обавести своје запослене и да се постара за адекватну заштиту поверљивости тих података. 

Извршилац нема право да без претходне сагласности Наручиоца достави или на други начин учини доступним трећим лицима било који податак, снимак или документ реализован или примљен од Наручиоца током реализације овог уговора и по његовом истеку. Ниједан такав податак, снимак или документ не сме се користити ни за једну другу сврху осим за испуњење уговорних обавеза.

Извршилац је дужан да податке, односно документацију које је добио од Наручиоца или је до њих дошао током рада, чува као пословну тајну и након престанка уговорних обавеза, у складу са одредбама овог уговора и важећим прописима Републике Србије.

Члан 8.

Уговорне стране су сагласне да се плаћање врши у року од _________ дана од дана пријема фактуре Извршиоца. 

Фактура се доставља по добијању писмене сагласности Наручиоца на испоручене завршне производе (монтирани видео и обрађене фотографије), којом се потврђује да је услуга извршена у целости и на очекиваном нивоу квалитета. 

Наручилац ће извршити уплату на рачун Извршиоца број _______________________, који се води код банке ______________________.

Члан 9.

Свака уговорна страна може раскинути уговор у складу са законом којим се уређују облигациони односи.

Уговорне стране су сагласне да отказни рок у случају из става 1. овог члана износи 30 дана и тече од дана достављања писменог обавештења о отказу. За време отказног рока, уговорне стране су дужне да извршавају своје обавезе утврђене овим уговором.

Члан 10.

Овај уговор се закључује на период од 1 (једне) године од дана потписивања. Уговор може престати и пре истека наведеног периода, односно утрошком нивоа средстава обезбеђених финансијским планом Наручиоца за 2026. годину за ове намене, о чему ће Извршилац бити обавештен.

Члан 11.

На све што није предвиђено овим уговором примењиваће се одредбе закона који регулише облигационе односе.

Члан 12.

Уговорне стране су сагласне да све евентуалне спорове који настану у реализацији овог уговора решавају споразумно, а уколико то није могуће, спор ће се решавати пред надлежним судом у Београду.

Члан 13.

Уговор је сачињен у 4 (четири) примерка, од којих свака од уговорних страна задржава за своје потребе по 2 (два) примерка.

ЗА ИЗВРШИОЦА	  ЗА НАРУЧИОЦА
______________	 ________________


НАПОМЕНА:
Модел уговора представља садржину уговора који ће бити закључен са понуђачем којем је додељен уговор. Понуђач је дужан да потпише модел уговора и достави уз понуду, чиме потврђује да је сагласан са његовом садржином.

